Ils Rumantschs e l'Uniun europeica

Luzius Wasescha, minister da l'Uffizi federal d'economia da l'exteriur ed oriundamain in Rumantsch da Savognin, ha gì grond plaschair d'astgar surdar al chantun Grischun ed a la Lia rumantscha la broschura "La Svizra e l'Uniun europeica - Ils effects da las cunvegnas bilateralas", la "Cunvegna davart las acquisiziuns publicas tranter la Svizra e I'UE" ed ils "Fact Sheets" en rumantsch. Quai è l'emprima cunvegna cun I'UE ch'è vegnida translatada er en la quarta lingua naziunala. A l'orientaziun da pressa a Savognin ha tranter auter Jost Falett, president da la Lia rumantscha, discurrì davart l'impurtanza d'ina tala translaziun per la Rumantschia. L'idea per questa translaziun è vegnida a chaschun da tractativas concludidas il mars 1997 a Savognin. Tractativas ch'han furmà la basa per ina da las set cunvegnas tranter la Svizra e I'UE, quella davart las acquisiziuns publicas. Ins è vegnì sensibilisà a Savognin per il rumantsch e grazia ad in impuls da Silva Semadeni ha questa idea plaunsieu survegnì furma.
La cunvegna davart las acquisiziuns publicas, la broschura davart las cunvegnas bilateralas ed ils "Fact Sheets" pon ins retrair da la Lia rumantscha, Cuira, da l'administraziun chantunala u dal biro d'integraziun da la confederaziun a Berna.

[Pagina rumantscha]